CELEX: 32014D0404
Language: da
Date: 2014-06-20 00:00:00
Title: 2014/404/EU: Rådets afgørelse af 20. juni 2014 om ophævelse af afgørelse 2010/282/EU om et uforholdsmæssigt stort underskud i Østrig

28.6.2014   
            
            
               DA
            
            
               Den Europæiske Unions Tidende
            
            
               L 190/66
            
         RÅDETS AFGØRELSE
   af 20. juni 2014
   om ophævelse af afgørelse 2010/282/EU om et uforholdsmæssigt stort underskud i Østrig
   
      (2014/404/EU)
   
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 126, stk. 12,
   under henvisning til henstilling fra Europa-Kommissionen, og
   ud fra følgende betragtninger:
   
               (1)
            
            
               Den 2. december 2009 besluttede Rådet efter henstilling fra Kommissionen ved afgørelse 2010/282/EU (1), at der forelå et uforholdsmæssigt stort underskud i Østrig. Rådet konstaterede, at det forventede offentlige underskud i 2009 udgjorde 3,9 % af BNP, dvs. over traktatens referenceværdi på 3 % af BNP, mens den offentlige bruttogæld forventedes at udgøre 68,2 % af BNP, dvs. at ligge over traktatens referenceværdi på 60 % af BNP. Det offentlige underskud og den offentlige bruttogæld i 2009 blev efterfølgende opjusteret til henholdsvis 5,5 % og 116,4 % af BNP.
            
         
               (2)
            
            
               I henhold til artikel 126, stk. 7, i traktaten og artikel 3, stk. 4, i Rådets forordning (EF) nr. 1467/97 (2) rettede Rådet på grundlag af en henstilling fra Kommissionen den 2. december 2009 en henstilling til Østrig om at bringe situationen med det uforholdsmæssigt store underskud til ophør senest i 2013. Rådets henstilling blev offentliggjort.
            
         
               (3)
            
            
               I henhold til artikel 4 i protokollen om proceduren i forbindelse med uforholdsmæssigt store underskud, der er knyttet som bilag til traktaten, er det Kommissionens ansvar at tilvejebringe de data, der skal benyttes til gennemførelse af proceduren. Som led i gennemførelsen af denne protokol skal medlemsstaterne indberette oplysninger om det offentlige underskud og den offentlige gæld og andre relaterede variabler to gange årligt, nemlig inden den 1. april og inden den 1. oktober, jf. artikel 3 i Rådets forordning (EF) nr. 479/2009 (3).
            
         
               (4)
            
            
               Når det overvejes, om en afgørelse om et uforholdsmæssigt stort underskud bør ophæves, skal Rådet vedtage en afgørelse på grundlag af indberettede data. Desuden bør en afgørelse om tilstedeværelsen af et uforholdsmæssigt stort underskud alene ophæves, hvis Kommissionens prognoser viser, at underskuddet ikke vil overstige traktatens referenceværdi på 3 % af BNP i løbet af prognoseperioden (4).
            
         
               (5)
            
            
               På grundlag af de data, som Kommissionen (Eurostat) har fremlagt i overensstemmelse med artikel 14 i forordning (EF) nr. 479/2009 efter indberetning fra Østrig i april 2014, og på grundlag af stabilitetsprogrammet for 2014-2018 og Kommissionens tjenestegrenes prognose fra foråret 2014 kan der drages følgende konklusioner:
               
                           —
                        
                        
                           Efter at Østrigs offentlige underskud toppede med 4,5 % af BNP i 2010, faldt det allerede i 2011 til 2,5 % og blev dermed bragt ned under traktatens referenceværdi på 3 % af BNP. Denne forbedring i forhold til det oprindeligt forventede finanspolitiske resultat skyldes delvis, at regeringens foranstaltninger på udgiftssiden til rekapitalisering af KA Finanz, (ca. 0,4 % af BNP) blev registreret i de offentlige regnskaber i 2012, hvor virkningerne af foranstaltningen blev bekræftet i bankens årsregnskaber. Det faldende underskud skyldtes også i mindre grad, at udgifterne var lavere end forventet på alle regeringsniveauer og de mere gunstige økonomiske forhold, som medførte højere indtægter end forventet. I modsætning til både de nationale fremskrivninger og Kommissionens prognose lå det offentlige underskud på 2,6 % af BNP i 2012 fortsat under 3 % af BNP. På grund af risikoen for, at det muligvis ville blive nødvendigt med yderligere genopretningsforanstaltninger i den finansielle sektor, som kunne føre til et underskud på over 3 % af BNP i de efterfølgende år, anbefalede Kommissionen ikke en tidlig ophævelse af proceduren i forbindelse med uforholdsmæssigt store underskud. Disse risici har dog kun delvist materialiseret sig, og Østrig har anmeldt et underskud på 1,5 % af BNP i 2013. Den yderligere indsnævring af underskuddet skyldes i høj grad, at indtægterne ved engangsforanstaltningen vedrørende salg af mobilfrekvenserne var noget større end ventet og tegnede sig for knap 0,6 % af BNP.
                        
                     
                           —
                        
                        
                           Ifølge stabilitetsprogrammet for 2014-18, der blev vedtaget af den østrigske regering den 29. april 2014, forventes en stigning af det offentlige underskud til 2,7 % af BNP i 2014 og derefter et fald til 1,4 % af BNP i 2015. Ifølge Kommissionens tjenestegrenes prognose fra foråret 2014 vil underskuddet være på 2,8 % af BNP i 2014 og 1,5 % af BNP i 2015. Underskuddet forventes altså fortsat at ligge under traktatens referenceværdi på 3 % af BNP i løbet af prognoseperioden. Regeringen har desuden inden for rammerne af forordning (EU) nr. 473/2013 (5) annonceret et sæt yderligere foranstaltninger på udgifts- og indtægtssiden med henblik på at undgå en forventet markant afvigelse fra den påkrævede tilpasning i retning af den mellemfristede budgetmålsætning, som blev bekræftet i et brev til Kommissionen, og som Kommissionen anslår vil udgøre 0,2 % af BNP.
                        
                     
                           —
                        
                        
                           Stigningen i det offentlige underskud i 2014 skyldes oprettelsen af et afviklingsselskab (Abbaueinheit) til afvikling af Hypo Alpe Adrias værdiforringede aktiver. Regeringen har nedsat en ekstern ekspertgruppe, som har vurderet, at virkningerne af oprettelsen af afviklingsselskabet i forbindelse med Hypo Alpe Adria vil beløbe sig til op til 4 mia. EUR (1,2 % af BNP), inklusive en kapitalindsprøjtning på 750 mio. EUR, som er foretaget i 2014. Den endelige bogføring af de underskudsforøgende virkninger vil afhænge af en uafhængig vurdering af kvaliteten af Hypo Alpe Adrias aktiver, som vil blive foretaget senere på året, så Eurostat kan vurdere den statistiske virkning af transaktionen. Ekspertgruppens aktuelle vurdering lader til at være tilstrækkeligt forsigtig og kan derfor anses for at være realistisk. Det kan dog ikke afvises, at transaktionen vil få en større virkning for underskuddet. Dette udgør den største risiko for fremskrivningerne af underskuddet i 2014. I betragtning af de yderligere diskretionære foranstaltninger, som regeringen meddelte efter offentliggørelsen af Kommissionens tjenestegrenes prognose fra foråret 2014, og som bør medføre en yderligere indsnævring af det offentlige underskud, lader risiciene for underskuddet i 2014 generelt til at være afbalancerede.
                        
                     
                           —
                        
                        
                           Mellem 2011 og 2013 er der generelt sket en forbedring af den strukturelle saldo, dvs. den offentlige saldo korrigeret for konjunktur minus engangsforanstaltninger og andre midlertidige foranstaltninger, på knap 0,7 % af BNP om året, hvilket er i overensstemmelse med Kommissionens henstillinger. Ifølge Kommissionens tjenestegrenes prognose fra foråret 2014, dens vurdering af det reviderede udkast til budgetplan, som blev indgivet den 29. april 2014, og de yderligere foranstaltninger, som regeringen annoncerede den 12. maj 2014, forventes den strukturelle saldo at forbedres en anelse i 2014. I den forbindelse lader der i øjeblikket til at opstå et gab på 0,5 % af BNP i forhold til den påkrævede forbedring af den strukturelle saldo i retning af den mellemfristede budgetmålsætning i 2014, hvilket er et tegn på, at der er behov for at opstramme budgetforanstaltningerne for at sikre fuld overholdelse af den præventive del af stabilitets- og vækstpagten i betragtning af den snigende risiko for en markant afvigelse fra den påkrævede tilpasningssti.
                        
                     
                           —
                        
                        
                           Gældskvoten steg fra 69,2 % til 74,5 % mellem 2009 og 2013. Den offentlige gæld forventes at stige til omkring 80 % af BNP i 2014, hovedsageligt som følge af, at de gældsforpligtelser, der følger af overførslen af Hypo Alpe Adrias værdiforringede aktiver til afviklingsselskabet, medregnes i den offentlige gæld.
                        
                     
         
               (6)
            
            
               Fra 2014, som er året efter korrektionen af det uforholdsmæssigt store underskud, er Østrig underlagt den præventive del af stabilitets- og vækstpagten og bør nærme sig sin mellemsigtede budgetmålsætning i et rimeligt tempo, herunder overholde udgiftsmålet og gøre tilstrækkelige fremskridt i retning af overholdelse af gældskriteriet i overensstemmelse med artikel 2, stk. 1a, i forordning (EF) nr. 1467/97.
            
         
               (7)
            
            
               I henhold til traktatens artikel 126, stk. 12, skal en rådsafgørelse om et uforholdsmæssigt stort underskud ophæves, når det uforholdsmæssigt store underskud i den pågældende medlemsstat efter Rådets opfattelse er blevet korrigeret.
            
         
               (8)
            
            
               Efter Rådets opfattelse er det uforholdsmæssigt store underskud i Østrig blevet korrigeret, og afgørelse 2010/282/EU bør derfor ophæves —
            
         VEDTAGET DENNE AFGØRELSE:
   Artikel 1
   Ud fra en samlet vurdering kan det konkluderes, at situationen med et uforholdsmæssigt stort underskud i Østrig er blevet korrigeret.
   Artikel 2
   Afgørelse 2010/282/EU ophæves hermed.
   Artikel 3
   Denne afgørelse er rettet til Republikken Østrig.
   
      Udfærdiget i Luxembourg, den 20. juni 2014.
      
         
            På Rådets vegne
         
         G. A. HARDOUVELIS
         
            Formand
         
      
   
   
      (1)  Rådets afgørelse 2010/282/EU af 2. december 2009 om et uforholdsmæssigt stort underskud i Østrig (EUT L 125 af 21.5.2010, s. 32).
   
      (2)  Rådets forordning (EF) nr. 1467/97 af 7. juli 1997 om fremskyndelse og afklaring af gennemførelsen af proceduren i forbindelse med uforholdsmæssigt store underskud (EFT L 209 af 2.8.1997, s. 6).
   
      (3)  Rådets forordning (EF) nr. 479/2009 af 25. maj 2009 om gennemførelse af den protokol om proceduren i forbindelse med uforholdsmæssigt store underskud, der er knyttet som bilag til traktaten om oprettelse af Det Europæiske Fællesskab (EUT L 145 af 10.6.2009, s. 1).
   
      (4)  I overensstemmelse med »Specifikationer om gennemførelsen af stabilitets- og vækstpagten og retningslinjer for stabilitets- og konvergensprogrammernes indhold og form« af 3. september 2012. Jf.: http://ec.europa.eu/economy_finance/economic_governance/sgp/pdf/coc/code_of_conduct_en.pdf.
   
      (5)  Europa-Parlamentets og Rådets forordning (EU) Nr. 473/2013 af 21. maj 2013 om fælles bestemmelser om overvågning og evaluering af udkast til budgetplaner og til sikring af korrektion af uforholdsmæssigt store underskud i medlemsstaterne i euroområdet (EUT L 140 af 27.5.2013).